Polisieman pers B&B-eienaar glo afFoto ter illustrasie. Die valke in Germiston het Donderdag ŉ 37-jarige polisiekonstabel in hegtenis geneem nadat hy glo die eienaar van ŉ gastehuis in Randburg afgepers het. Soja Tshabalala het dieselfde dag nog in die Randburg-landdroshof verskyn op aanklag van uitbuiting en korrupsie. Dit nadat hy glo gedreig het om die eienaar van ŉ plaaslike gastehuis in hegtenis te neem omdat hy kwansuis belastingsregulasies sou oortree en ŉ bordeel bedryf. Tshabalala wou R60 000 van die eienaar hê, anders sou hy hom summier toesluit. Die polisieman het glo op 2 Maart in volle polisieuniform en in sy diensmotor by die klaer opgedaag saam met twee onbekende burgerlikes wat hulle as beamptes van die Suid-Afrikaanse Inkomstediens (SAID) voorgedoen het. Die drie het die klaer glo gedreig dat hulle sy onderneming gaan sluit as hy nie gehoor gee aan hul eise vir kontant nie. Die eienaar is glo gedwing om sy bankrekening op sy skootrekenaar oop te maak en R35 000 na een van die verdagtes se rekening oor te plaas. “Die saak is aan die Valke oorhandig en Tshabalala het homself kort daarna aan die polisie oorhandig,” het kapt. Ndivhuwo Mulamu, woordvoerder van die Valke, gesê. “Die ondersoek duur voort en verdere inhegtenisnemings word binnekort verwag.” Tshabalala se saak is tot 30 Maart uitgestel en hy bly in aanhouding.